Príloha č. 1
Prehľad úsekov preneseného výkonu štátnej správy na obce usporiadaných podľa príslušných ministerstiev

Ministerstvo dopravy, pôšt a telekomunikácií SR
•	štátna správa na úseku cestnej dopravy a pozemných komunikácií, ktorú podľa § 2 zákona č. 534 /2003 Z. z. o organizácii štátnej správy na úseku cestnej dopravy a pozemných komunikácií a o zmene niektorých zákonov vykonávajú obce a samosprávne kraje v rozsahu ustanovenom osobitnými predpismi, a to: 
•	miestna štátna správa vo veciach miestnych komunikácií a účelových komunikácií, ktorú podľa § 3 ods. 2 zákona č. 135/1961 Zb. o pozemných komunikáciách (cestný zákon) v znení neskorších predpisov vykonávajú obce ako prenesený výkon štátnej správy. Obce v rámci  preneseného výkonu štátnej správy prejednávajú priestupky podľa § 22c citovaného zákona na úseku miestnych komunikácií a účelových komunikácií;   
•	pôsobnosť špeciálneho stavebného úradu pre miestne komunikácie a účelové komunikácie, ktorú podľa § 3a zákona č. 135/1961 Zb. o pozemných komunikáciách (cestný zákon) v znení neskorších predpisov vykonávajú obce ako prenesený výkon štátnej správy.
•	štátna správa na úseku cestnej dopravy, ktorú podľa § 27 zákona č. 168/1996 Z. z. vykonávajú aj obce. Podľa § 30 citovaného zákona obec   
a)	udeľuje a odníma dopravnú licenciu na autobusovú linku nepresahujúcu územie obce,
b)	dáva v konaní o udeľovaní dopravnej licencie na vnútroštátnu a medzinárodnú autobusovú dopravu na dožiadanie správneho orgánu súhlas na zastavovanie v obci na zriadenej zastávke a určuje  stanovištia vozidlám dopravcov mimo priestorov v obci, 
c)	schvaľuje  cestovný poriadok autobusovej linky nepresahujúcej územie obce,
d)	uzaviera s dopravcom zmluvu o výkone vo verejnom záujme a poskytuje dopravcovi náhradu preukázanej straty, 
e)	vykonáva odborný dozor nad cestnou dopravou v obci.
Ministerstvo školstva SR
•	štátna správa v školstve na úseku škôl a školských zariadení, ktorú podľa § 2 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov vykonávajú aj obec (písm. b)  a samosprávny kraj (písm. c). Obec pri prenesenom výkone štátnej správy (podľa § 6)
•	zriaďuje a zrušuje základné školy podľa siete  (ods. 1). Výkonom zriaďovateľskej pôsobnosti (ods. 14) sa rozumie finančné, materiálno-technické a priestorové zabezpečenie výchovno-vzdelávacieho procesu, prevádzky a riešenia havarijných situácií  týchto škôl, a vo vzťahu k základným školám bez právnej subjektivity aj personálne zabezpečenie;  
•	vykonáva štátnu správu v prvom stupni vo veciach ohrozovania výchovy a vzdelávania maloletého alebo zanedbávania starostlivosti o povinnú školskú dochádzku žiaka (ods. 4), 
•	ako školský úrad vykonáva štátnu správu v druhom stupni vo veciach, v ktorých v prvom stupni rozhodol riaditeľ základnej školy, ktorej je príslušná obec zriaďovateľom (ods.5),
vo veciach výchovy a vzdelávania v školách a v školských zariadeniach, ktorých je zriaďovateľom ďalej (podľa ods. 8) 
•	kontroluje dodržiavanie všeobecne záväzných právnych predpisov v oblasti výchovy a vzdelávania (písm. a)
•	vydáva organizačné pokyny pre riaditeľov, najmä organizačné pokyny na príslušný školský rok (písm. c) 
•	poskytuje odbornú poradenskú činnosť školám a školským zariadeniam (písm. d)
Z § 6 ods. 7 vyplýva, že činnosti podľa ods. 5 a ods. 8 písm. a), c) a d) odborne zabezpečuje zamestnanec ktorý spĺňa kvalifikačné predpoklady:
a)	požiadavku odbornej a pedagogickej spôsobilosti pre niektorý druh a typ školy,
b)	požiadavku minimálne piatich rokov pedagogickej praxe.
Ministerstvo vnútra SR 
•	štátna správa na úseku matrík – podľa § 4 ods. 1 zákona č. 154/1994 Z. z. o matrikách v znení neskorších predpisov matriku ako výkon štátnej správy vedie obec, v hlavnom meste SR a v Košiciach mestská časť, ktoré sú uvedené v prílohe zákona (ďalej len matričný úrad). 
Na vedenie matrík ustanoví starosta obce matrikára a jeho zástupcu; ak je to potrebné vzhľadom na rozsah činností, ustanoví vedúceho matrikára a potrebný počet matrikárov. Matrikárom môže byť fyzická osoba, ktorá je plnoletá, bezúhonná, preukázala ovládanie matrík zložením skúšky a zložila sľub (§ 8). Matričný úrad vykonáva činnosti v zmysle príslušných ustanovení zákona a ďalších predpisov (zákon č. 300/1994 Z. z. o mene a priezvisku v znení neskorších predpisov, zákon č. 94/1963 Zb. o rodine v znení neskorších predpisov, Vyhláška MV SR č. 584/2001 Z. z., ktorou sa vydáva zoznam matričných obvodov). Príklady  činností, ktoré vykonáva matričný úrad
•	zabezpečuje jednotný informačný systém a utvára podmienky na  jeho bezpečnú prevádzku a ochranu údajov (§ 4)
•	vedie matriku na zviazaných tlačivách (§ 6) 
•	vedie zbierku listín (§ 9).
•	štátna správa na úseku ochrany pred požiarmi, ktorú podľa § 16 ods. 2 zákona č. 314/2001 Z. z. o ochrane pred požiarmi v znení neskorších predpisov vykonáva obec v rozsahu stanovenom týmto zákonom.    
Obec (§ 23)
a)	vykonáva preventívne protipožiarne kontroly, (podrobnosti upravuje § 24)
b)	rozhodnutím ukladá opatrenia na odstránenie nedostatkov, ktoré môžu viesť k vzniku požiaru alebo k sťaženiu záchrany osôb a majetku a kontroluje plnenie týchto opatrení, 
c)	rozhoduje o vylúčení veci z používania,
d)	určuje veliteľa zásahu.
Obec (§ 9 ods. 5) zabezpečuje prostredníctvom preventivára požiarnej ochrany obce plnenie týchto povinností:
a)	organizovanie a vyhodnocovanie preventívnych protipožiarnych kontrol v obci,
b)	školenie kontrolných skupín obce,
c)	vypracovanie dokumentácie ochrany pred požiarmi obce,
d)	vykonávanie preventívno-výchovnej činnosti v obci. 
(Školenie kontrolnej skupiny obce, ktorá vykonáva preventívne požiarne kontroly v spolupráci s Dobrovoľnou požiarnou ochranou a inými občianskymi združeniami na úseku ochrany pred požiarmi. Školenie zabezpečuje obec.)  
Ministerstvo výstavby a regionálneho rozvoja SR
•	štátna správa na úseku bývania, ktorú v rámci preneseného výkonu štátnej správy vykonáva obec, a to    podľa ustanovení  § 5 písm. b zákona č. 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a príslušných ustanovení zákona č. 607/2003 Z. z. o Štátnom fonde rozvoja bývania. 
Obec v rámci preneseného výkonu štátnej správy na úseku bývania zabezpečuje (§ 5 písm. b)
1.	overovanie úplnosti náležitosti žiadosti o podporu rozvoja bývania z fondu,
2.	preskúmavanie bytových pomerov žiadateľov o poskytnutie podpory,
3.	predloženie overenej žiadosti fondu.
•	štátna stavebná správa – pôsobnosť stavebného úradu – podľa § 117 ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov stavebným úradom je obec. Pôsobnosť stavebného úradu je preneseným výkonom štátnej správy.  
Ministerstvo životného prostredia SR 
•	štátna správa starostlivosti o životné prostredie, ktorú podľa § 1 ods. 2 zákona č. 525/2003 Z. z. o štátnej starostlivosti o životné prostredie vykonávajú obce v rozsahu ustanovenom osobitnými predpismi, a to  
•	štátna správa na úseku ochrany prírody a krajiny, ktorú vykonáva obec v zmysle príslušných ustanovení zákona č. 543/2002 Z. z. o ochrane prírody a krajiny v znení neskorších predpisov.
Obec vykonáva v prvom stupni štátnu správu vo veciach ochrany drevín v rozsahu stanovenom zákonom    (§ 69 ods. 1 písm. a). Činnosti a úlohy obce  vyplývajú z ustanovení zákona. Obec napríklad 
-	môže uložiť vlastníkovi (správcovi, nájomcovi) pozemku, na ktorom drevina rastie, vykonať nevyhnutné opatrenia na jej ozdravenie alebo rozhodnúť o jej vyrúbaní,
-	dáva vyjadrenie  k vydaniu povolenia na výrub drevín,
-	dáva súhlas na umiestnenie výsadby drevín a ich druhové zloženie za hranicami zastavaného územia obce mimo ovocného sadu, vinice, chmeľnice a záhrady a § 47 ods. 3 na výrub dreviny za podmienok stanovených zákonom,
-	vyznačuje dreviny určené na výrub, 
-	v súhlase na výrub drevín ukladá vykonanie primeranej náhradnej výsadby, starostlivosti o ňu alebo zaplatenie finančnej náhrady, 
-	obstaráva a schvaľuje dokument miestneho územného systému ekologickej stability a dokument starostlivosti o dreviny,
-	vykonáva štátny dozor vo veciach, v ktorých vykonáva štátnu správu v rozsahu ustanovenom týmto zákonom,
-	môže vydať všeobecne záväzné nariadenie, ktorým ustanoví podrobnosti o ochrane drevín, ktoré sú súčasťou verejnej zelene.  
•	štátna správa na úseku ochrany ovzdušia, ktorú ako prenesený výkon štátnej správy vykonáva obec v zmysle príslušných ustanovení zákona č. 478/2002 Z. z. o ochrane ovzdušia v znení neskorších predpisov
Obec v prenesenom výkone štátnej správy vo veciach ochrany ovzdušia (§ 34 ods. 1)
a)	podieľa sa na vypracovaní a realizácii programu a integrovaného programu (§ 11 ods. 1),
b)	kontroluje dodržiavanie povinností prevádzkovateľov malých zdrojov (§ 20),
c)	vydáva súhlas na vykonávanie činností uvedených v zozname, ktorý ministerstvo uverejňuje vo svojom vestníku /(§ 22 ods. 1 písm. b)/,
d)	vydáva súhlas na povoľovanie stavieb malých zdrojov vrátane ich zmien a na ich užívanie /§ 22 ods. 1  písm. d)/,
e)	vydáva súhlas na zmeny používaných palív a surovín, na zmeny technologických zariadení malých zdrojov a na zmeny ich využívania a na ich prevádzku po vykonaných zmenách /§ 22 ods. 1 písm. e)/,
f)	ukladá prevádzkovateľom malých zdrojov opatrenia na nápravu (§ 27 ods. 1),
g)	ukladá prevádzkovateľom malých zdrojov pokuty (§ 38),
h)	môže nariadiť obmedzenie alebo zastavenie prevádzky malého zdroja (§ 38 ods. 8),
i)	môže ustanoviť všeobecne záväzným nariadením zóny s obmedzením prevádzky mobilných zdrojov,
j)	určuje rozsah a požiadavky vedenia prevádzkovej evidencie malých zdrojov.
Činnosti obce upravujú tiež príslušné ustanovenia zákona č. 401/1998 Z. z. o poplatkoch za znečisťovanie ovzdušia v znení neskorších zákonov. Obec napríklad
-	rozhoduje o poplatku právnickej osoby a fyzickej osoby oprávnenej na podnikanie, ktorá prevádzkuje malý zdroj znečisťovania ovzdušia, 
-	preskúma údaje uvedené v oznámení a na základe množstva a škodlivosti znečisťujúcich látok vypustených do ovzdušia alebo spotreby palív a surovín vydá rozhodnutie, v ktorom určí ročný poplatok prevádzkovateľa malého zdroja za znečisťovanie ovzdušia v predchádzajúcom roku, výšku a termíny splátok poplatku a ďalšie podmienky týkajúce sa poplatkovej povinnosti prevádzkovateľa malého zdroja.
•	štátna správa na úseku odpadového hospodárstva, ktorú vykonáva obec v zmysle príslušných ustanovení zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov.
Obec vo veciach štátnej správy odpadového hospodárstva (§ 72)
a)	prejednáva priestupky v odpadovom hospodárstve /§ 80 ods. 3 písm. a)/,
b)	poskytuje držiteľovi odpadu informácie o umiestnení a činnosti zariadení na nakladanie s odpadmi na území obce,
c)	dáva v stavebnom konaní vyjadrenie o zamýšľanom spôsobe nakladania s odpadmi zo stavebnej činnosti s výnimkou drobného stavebného odpadu. 
Činnosti obce vyplývajú tiež z ďalších predpisov (zákon č. 17/2004 Z. z. o poplatkoch za uloženie odpadov;
Vyhláška MŽP SR č. 284/2001 Z. z., ktorou sa ustanovuje Katalóg odpadov v znení vyhlášky MŽP SR č. 409/2002 Z. z.)
•	štátna vodná správa, ktorú vykonáva obec ako prenesený výkon štátnej správy v zmysle príslušných ustanovení  zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) 
Podľa § 63 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon):
A. Obec v prenesenom výkone pôsobností na úseku štátnej vodnej správy rozhoduje vo veciach (ods. 1)
a)	povolenia na odber povrchových vôd a podzemných vôd a ich iné užívanie na potreby jednotlivých občanov (domácností), uskutočnenie, zmenu a odstránenie vodných stavieb, ktoré súvisia s týmto odberom (§ 21 ods. 1 písm. a) a b) a § 26),
b)	v ktorých je príslušná povoľovať vodnú stavbu, ako aj v ostatných vodohospodárskych veciach týkajúcich sa tejto vodnej stavby 
c)	povolenia čerpania a vypúšťania podzemných vôd do povrchových vôd alebo do podzemných vôd pri hydrogeologickom prieskume pri predpokladanej dobe trvania čerpacej skúšky do piatich dní /§ 21 ods. 1 písm. g),
d)	povolenia na osobitné užívanie vôd a povolenia stavieb na odvodňovanie pozemkov do výmery 5 ha /§ 21 ods. 1 písm. i) a § 26/,
e)	súhlasu na stavby v inundačných územiach drobných vodných tokov /§ 27 ods. 1 písm. a)/,
f)	pochybnosti o určenie hranice pobrežného pozemku pri drobných vodných tokoch /§ 50 ods. 5/, 
g)	uloženia opatrení na odstránenie škodlivého stavu pri poškodení verejnej kanalizácie alebo verejného vodovodu, prípadne pri ohrození ich prevádzky, ak tieto opatrenia nevyžadujú povolenie /§ 55 ods. 3/.

B. Obec v prenesenom výkone pôsobnosti na úseku štátnej vodnej správy (ods. 2)
a)	dáva vyjadrenie podľa § 28 k vodnej stavbe v prípadoch, v ktorých je príslušná vydať povolenie, a vyjadrenie k  stavbe rodinného domu, k stavbe na individuálnu rekreáciu a na domové žumpy,
b)	vedie evidenciu o vodách (§ 29), 
c)	vykonáva štátny vodoochranný dozor v rámci svojej pôsobnosti a ukladá opatrenia na odstránenie zistených nedostatkov /§ 66 ods. 1/,
d)	prejednáva priestupky na úseku ochrany vôd, vodných tokov a vodných stavieb /§ 77 ods. 3 písm. a)/.
 
C.	Obec môže všeobecne záväzným nariadením (ods. 3)
a)	upraviť, obmedziť, prípadne zakázať všeobecné užívanie povrchových vôd na drobných vodných tokoch a iných vodných útvaroch (§ 18 ods. 5), 
b)	určiť inundačné územie pri drobných vodných tokoch (§ 46 ods. 1).
•	štátna správa na úseku rybárstva – podľa § 36a zákona č. 139/2002 Z. z. o rybárstve  obec, v Bratislave a v Košiciach mestská časť v rámci štátnej správy na úseku rybárstva vydáva rybárske lístky a vedie ich evidenciu.